b'\n_START_ARTICLE_\nDaniel Van Buyten\n_START_PARAGRAPH_\nDaniel Van Buyten (s. 7. helmikuuta 1978 Chimay, Belgia) on belgialainen jalkapalloilija, joka pelasi kymmenen vuotta Saksan Bundesliigassa Hamburger SV:n ja Bayern M\xc3\xbcnchenin joukkueissa. Van Buyten on 196 senttimetri\xc3\xa4 pitk\xc3\xa4 ja pelipaikaltaan puolustaja.\n_START_SECTION_\nSeuraura\n_START_PARAGRAPH_\nJuniorina Van Buyten edusti JS Froidchapellea, Olympic Charleroita, UBS Auvelaisia ja FC Somzeeta. H\xc3\xa4n aloitti ammattilaisuransa kaudella 1998\xe2\x80\x931999, jolloin h\xc3\xa4n pelasi ensimm\xc3\xa4iset ammattilaisottelunsa R. Charleroi SC:n paidassa. Jo seuraavalla kaudella h\xc3\xa4n siirtyi yhteen Belgian parhaista seuroista, Standard Li\xc3\xa8geen. Standardissa Van Buyten vietti kaksi kautta, joiden kummankin aikana h\xc3\xa4n oli joukkueen vakiokokoonpanoa. Kaudeksi 2001\xe2\x80\x932002 h\xc3\xa4n muutti Ranskaan, Marseillen riveihin. Marseillessa h\xc3\xa4n pelasi kolme kautta, tosin h\xc3\xa4n vietti v\xc3\xa4h\xc3\xa4n aikaa lainalla Englannissa Manchester Cityss\xc3\xa4. Kaudeksi 2004\xe2\x80\x932005 h\xc3\xa4n siirtyi Hamburger SV:n joukkueeseen, josta kaudeksi 2006\xe2\x80\x932007 noin 10 miljoonan euron siirtosummalla Bayern M\xc3\xbcncheniin. H\xc3\xa4n voitti Bayernin riveiss\xc3\xa4 liigamestaruuden nelj\xc3\xa4 kertaa.\n_START_SECTION_\nMaajoukkueura\n_START_PARAGRAPH_\nBelgian maajoukkueessa Van Buyten pelasi 85 ottelua ja teki niiss\xc3\xa4 kymmenen maalia. H\xc3\xa4n edusti maataan vuosien 2002 ja 2014 MM-kilpailuissa.'